Én leder og én studerende til at stå for pasningen af alle børnene i en daginstitution. Det er et af virkelighedens skrækeksempler, som næstformand i pædagogernes fagforening BUPL Nordjylland Susanne Højgaard frygter, vi vil komme til at se flere af den kommende tid. - Vi frygter, at institutionerne kollapser, hvis der ikke er pædagoger til at holde dem åbne, siger Susanne Højgaard. Juleferien er forbi, og det betyder, at børn fra i dag vender tilbage til børnehaver og vuggestuer. Det sker samtidig med, at smittetrykket fortsat er højt. - Vi er meget bekymrede, for vi synes, vi skal passe på pædagogerne, for vi skal have et tilbud, som er ansvarligt for børnenes, forældrenes og pædagogernes skyld, siger Susanne Højgaard. Efterlyser flere værktøjer I Aabybro var nogle af dagtilbuddene allerede før jul pressede af coronasmitte blandt både børn og personale. Helligdagene har været en kærkommen anledning til at få flere af de sygemeldte pædagoger tilbage på højkant. - Som dagtilbud bliver vi rigtig hurtigt meget sårbare, hvis der er personale, der bliver smittet. Hvis vi får mange smittede igen, så har vi ikke personale til at varetage pasning af børnene, siger Karen-Marie Corneliussen, der er overordnet dagtilbudsleder for Aaby Vest. Derfor efterlyser både de og pædagogernes fagforening BUPL – at de får flere redskaber til at passe på medarbejderne og samtidig sikre et ordentlig pasningstilbud. Helt konkret efterlyser BUPL muligheden for at tilpasse antallet af børn i en daginstitution efter, hvor meget raskt personale, der er til rådighed, eller i værste fald helt at lukke dem. - Skolerne har brugt det her greb. De har lukket ned og lavet nødundervisning, og det greb, kunne vi godt bruge på daginstitutionsområdet, siger Susanne Højgaard. Minister vil undgå nedlukninger Men fra Christiansborg er der for nuværende ikke tegn på ændrede regler og retningslinjer. I stedet sætter ministeren sin lid til en aftale, regeringen har indgået med Kommunernes Landsforening. - Det har ekstremt store konsekvenser både for børn og forældre, hvis vi skal lukke daginstitutioner. Kommunerne har forpligtet sig til at omprioritere personale fra andre kommunale områder for at få det her til at gå op. Og det vil vi gerne se fungere, inden vi begynder at tage så drastiske midler i brug, siger Børne- og Undervisningsminister Pernille Rosenkrantz-Theil (S).

Opsummering:
Coronasmitte blandt personalet er en stor udfordring for de nordjyske børnehaver og vuggestuer, der efterlyser flere redskaber til at sikre et godt pasningstilbud.